Video: Puk-studente stap uit tydens Nazi-video‘n skermskoot uit die video. Die video volg onderaan die berig. Waarskuwing: die inhoud van die video kan sensitiewe kykers ontstel. Studente van die Noordwes-Universiteit se Puk-kampus in Potchefstroom het Woensdag ŉ klag teen ŉ dosent ingedien oor beeldmateriaal van die Nazi-tydperk wat tydens ŉ klas vertoon is. Die studenteradiostasie PUKfm berig prof. Linda Stewart, ŉ dosent in die fakulteit regte by die Puk, het glo ŉ debat in die klas aangewakker oor berigte dat studente as deel van ‘n koshuisgroet ‘n gebaar uitgevoer het wat glo herinner aan die saluut van Nazi-Duitsland. Stewart was glo van mening studente is nie bewus wat dié Nazi-kultuur werklik behels nie. Sy het ŉ video met beeldmateriaal van Hannah Arendt se Dialogue with Evil aan die klas vertoon, maar meer as die helfte van die studente het opgestaan en uitgestap. Volgens PUKfm het Stewart glo nie die studente gewaarsku dat die beeldmateriaal dalk sensitiewe kykers kan ontstel nie. Wynand Mulder, een van die studente, het Woensdag aan Maroela Media gesê die klas het besluit om ŉ klag teen die dosent by die Akademiese Raad in te dien omdat hulle meen die debat en video is irrelevant tot die vakgebied. Die dosent wou nie kommentaar lewer oor die voorval nie, en het slegs aan Maroela Media gesê die beeldmateriaal was deel van ŉ lesing.